CELEX: 32012D0627
Language: et
Date: 2012-10-05 00:00:00
Title: 2012/627/EL: Komisjoni rakendusotsus, 5. oktoober 2012 , millega tunnistatakse Austraalia õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega  EMPs kohaldatav tekst

9.10.2012   
            
            
               ET
            
            
               Euroopa Liidu Teataja
            
            
               L 274/30
            
         KOMISJONI RAKENDUSOTSUS,
   5. oktoober 2012,
   millega tunnistatakse Austraalia õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega
   (EMPs kohaldatav tekst)
   (2012/627/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. septembri 2009. aasta määrust (EÜ) nr 1060/2009 reitinguagentuuride kohta, (1) eelkõige selle artikli 5 lõiget 6,
   ning arvestades järgmist:
   
               (1)
            
            
               Komisjon tegi 17. novembril 2009 Euroopa Väärtpaberiturujärelevalve Komiteele, kelle ülesanded on üle võtnud Euroopa Väärtpaberiturujärelevalve, mis asutati 1. jaanuaril 2011 vastavalt Euroopa Parlamendi ja nõukogu 24. novembri 2010. aasta määrusele (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve) (2) (ESMA), ülesandeks anda nõu Austraalia reitinguagentuuride õigus- ja järelevalveraamistiku tehnilise hindamise kohta.
            
         
               (2)
            
            
               Oma 18. aprilli 2012. aasta arvamuses tegi ESMA ettepaneku tunnistada Austraalia reitinguagentuuride õigus- ja järelevalveraamistik samaväärseks määruse (EÜ) nr 1060/2009 nõuetega.
            
         
               (3)
            
            
               Vastavalt määruse (EÜ) nr 1060/2009 artikli 5 lõike 6 teisele lõigule on kolmanda riigi õigus- ja järelevalveraamistiku tunnistamiseks samaväärseks määruse (EÜ) nr 1060/2009 nõuetega vaja hinnata kolme nõude täitmist.
            
         
               (4)
            
            
               Esimese tingimuse kohaselt peab kolmanda riigi reitinguagentuuridel olema tegevusluba või nad peavad olema registreeritud ja nende tegevuse üle teostatakse regulaarselt ja pidevalt tõhusat järelevalvet. Austraalia reitinguagentuuride õigus- ja järelevalveraamistik kehtestati 1. jaanuaril 2010. Jõustunud on kõik asjakohased seadused ja õigusaktid, st äriseadustik (2001) ja Austraalia Väärtpaberite ja Investeeringute Komisjoni (ASIC) seadus (2001). Kõnealuse õigusraamistiku kohaselt peavad reitinguagentuurid olema registreeritud Austraalia Väärtpaberite ja Investeeringute Komisjoni (ASIC) poolt, kes teostab nende üle pidevat järelevalvet. Austraalia õigus- ja järelevalveraamistikuga on ASICile antud piisavad volitused, et tagada reitinguagentuuride tõhus järelevalve ja jõustamine, sealhulgas kehtestada sanktsioone, kui reitinguagentuurid on kohaldatavaid eeskirju rikkunud. ASICil on õigus võtta kaasa dokumente, mida ei ole koostanud reitinguagentuur. Pädeva õigusasutuse antud läbiotsimismääruse alusel on ASICil õigus otsida läbi reitinguagentuuride ruume. Lisaks on ASICil äriseadustiku kohaselt õigus taotleda föderaalkohtult reitinguagentuuri tegevusloa tühistamist. Tegevusloa tühistamise järel võib ASIC taotleda kohtult korraldust, millega reitinguagentuuril keelatakse alaliselt reitingute andmine Austraalias. Äriseadustiku kohaselt võib ASIC anda korraldusi reitinguagentuuri ebaseadusliku tegevuse lõpetamiseks või kehtestada trahve, kui reitinguagentuur on asjaomase finantsteenuseid käsitleva õigusakti kohased mis tahes kohustused täitmata jätnud. ESMA ja ASICi vahel sõlmitud koostöölepinguga on ette nähtud teabe vahetamine seoses piiriüleste reitinguagentuuride suhtes võetud jõustamis- ja järelevalvemeetmetega.
            
         
               (5)
            
            
               Teise tingimuse kohaselt peavad kolmanda riigi reitinguagentuuride suhtes kehtima õiguslikult siduvad eeskirjad, mis on samaväärsed määruse (EÜ) nr 1060/2009 artiklites 6–12 ja I lisas sätestatutega. Austraalia õigus- ja järelevalveraamistik vastab reitinguagentuure käsitlevate ELi õigusaktide eesmärkidele huvide konfliktide juhtimise osas. Huvide konfliktide juhtimine on ette nähtud Austraalia õigusaktidega (ASICi seadus) ning see hõlmab huvide konfliktide juhtimise kohustust ja organisatsioonilisi nõudeid, eelkõige seoses tegevuse edasiandmisega, arvestuse pidamisega ja konfidentsiaalsusega. Äriühingu üldjuhtimise osas on ASICi tegevusloa andmise tingimustega ette nähtud, et reitinguagentuuri tegevus peab olema korraldatud nii, et tema ärihuvid ei kahjusta krediidireitingualase tegevuse sõltumatust ja täpsust. Samuti on Austraalia raamistikuga ette nähtud, et reitinguagentuurid kehtestavad reitingu andmise meetodite range läbivaatamise korra, ja kehtestatud avalikustamisnõuded seoses krediidireitingute ja krediidireitingualase tegevusega. Austraalia õigus- ja järelevalveraamistik vastab seega määruse (EÜ) nr 1060/2009 eesmärkidele huvide konfliktide juhtimise, reitinguagentuurile vajalike organisatsiooniliste protsesside ja menetluste olemasolu, reitingute ja reitingumeetodite kvaliteedi, krediidireitingute avalikustamise ja krediidireitingualase tegevuse üldise ja perioodilise avalikustamise osas. Seega pakub Austraalia raamistik reitinguagentuuride terviklikkuse, läbipaistvuse ja hea valitsemistava ning krediidireitingualase tegevuse usaldusväärsuse osas samaväärset kaitset.
            
         
               (6)
            
            
               Kolmanda tingimuse kohaselt peab kolmanda riigi õiguskorraga ära hoidma seda, et kõnealuse kolmanda riigi järelevalveasutused ja muud ametiasutused mõjutavad krediidireitingute sisu ja meetodeid. Mis tahes selline krediidireitingute sisu ja meetodite mõjutamine oleks vastuolus Austraalia äriseadustiku (2001) 7. peatüki ja ASICi eesmärkidega. ASICil ega mis tahes muul ametiasutusel ei ole õigust mõjutada krediidireitingute sisu ja meetodeid.
            
         
               (7)
            
            
               Hinnatud tegureid silmas pidades saab Austraalia reitinguagentuuride õigus- ja järelevalveraamistikku pidada vastavaks määruse (EÜ) nr 1060/2009 artikli 5 lõike 6 teises lõigus sätestatud tingimustele. Seepärast tuleks Austraalia reitinguagentuuride õigus- ja järelevalveraamistikku pidada samaväärseks määrusega (EÜ) nr 1060/2009 loodud õigus- ja järelevalveraamistikuga. Koostöös ESMAga jälgib komisjon jätkuvalt Austraalia reitinguagentuuride õigus- ja järelevalveraamistiku arengut ning käesoleva otsuse tegemise aluseks olevate tingimuste täitmist.
            
         
               (8)
            
            
               Käesoleva otsusega ette nähtud meetmed on kooskõlas Euroopa väärtpaberikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Määruse (EÜ) nr 1060/2009 artikli 5 kohaldamisel loetakse Austraalia reitinguagentuuride õigus- ja järelevalveraamistik samaväärseks määruse (EÜ) nr 1060/2009 nõuetega.
   Artikkel 2
   Käesolev otsus jõustub järgmisel päeval pärast selle avaldamist Euroopa Liidu Teatajas.
   
      Brüssel, 5. oktoober 2012
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 302, 17.11.2009, lk 1.
   
      (2)  ELT L 331, 15.12.2010, lk 84.